የገበያ ትስስርና  የግብዓት  አቅርቦት ችግር ከመስኖ ልማት ተጠቃሚ እንዳንሆን አድርጎናል – አርሶ አደሮች
የገበያ ትስስርና የግብዓት አቅርቦት ችግር ከመስኖ ልማት ተጠቃሚ እንዳንሆን እያደረገን ነው ሲሉ በትግራይ ደቡባዊ ዞን አስተያየታቸውን  የሠጡ አርሶ አደሮች ገለፁ፡፡አርሶ አደሮች ያሉባቸውን ችግሮች ለማስወገድ ጥረት እየተደረገ መሆኑን የዞኑ ግብርናና ገጠር ልማት መምሪያ አስታውቋል።የራያ አዘቦ ወረዳ አርሶ አደር ሙላት አብርሃ በሠጡት አስተያየት ዘንድሮ የውሃ ጉድጓድ ተጠቅመው በመስኖ ካለሙት ቲማቲም  እስከ 80 ሺህ ብር ገቢ ለማግኘት አቅደው እንደነበር ገልፀዋል፡፡ይሁንና የገበያ ትስስር ድጋፍ ባለማግኘታቸው ከምርታቸው ሽያጭ 32 ሺህ ብር ብቻ  እንዳገኙና ቀሪው ምርት ለብልሽት መዳረጉን ተናግረዋል።ያገኙት ገቢም ለጉልበት ሰራተኞች ያወጡትን ወጪ  እንኳ ማካካስ  እንዳልቻለ  አስረድተዋል።ከሌሎች 60 ወጣቶች ጋር በማህበር ተደራጅተው በተሰጣቸው መሬት የመስኖ ልማት በማካሄድ ላይ መሆናቸውን የገለፀው ደግሞ የራያ አላማጣ ወረዳ አርሶአደር ወጣት ሃፍቱ ነጋሽ ነው።ወጣቶቹ ከህዳር እስከ መጋቢት አጋማሽ ድረስ ካለሙት የቲማቲምና ቀይ ሽንኩርት ሽያጭ እስከ 37 ሺህ ብር ገቢ ማግኘታቸውን አስታውቋል፡፡ሆኖም የመስኖ ልማት ከፍተኛ ወጪን የሚጠይቅ በመሆኑ ለስራው ማከናወኛ የሚውል የብድር ድጋፍ ቢፈልጉም ማግኘት ባለመቻላቸው ሙሉ አቅማቸውን በመጠቀም ሰርተው የተሻለ ገቢ ለማግኘት እንቅፋት እንደፈጠረባቸው ገልጿል።አርሶአደር ንግስቲ ሃፍቱ በበኩላቸው የፀረ-ተባይ መከላከያ መድሃኒት ባለመቅረቡ በውድ ዋጋ  ከነጋዴ ገዝተው ለመጠቀም መገደዳቸውን ተናግረዋል፡፡በዚህ አመት ካመረቱት የአትክልት ምርት ሽያጭ ከ24 ሺህ ብር በላይ ገቢ ማግኘታቸውን የገለፁት አርሶ አደሯ በቀጣይ ለሚያካሂዱት የመስኖ ልማት ውጤታማነት ፀረ-ተባይ መድኃኒትን ጨምሮ ለልማቱ የሚያስፈልጉ ግብዓቶች በወቅቱ እንዲቀርቡላቸው ጠይቀዋል፡፡በዞኑ ግብርናና ገጠር ልማት መምሪያ የመስኖ ልማት ቡድን አስተባባሪ አቶ አሰፋ አስረስ በሠጡት ምላሽ የዞኑ አርሶአደሮች  በመስኖ ልማት ሥራው ያጋጠማቸውን የባለሙያ ድጋፍ ፣ የገበያና  የመድሃኒት አቅርቦት ችግሮች ለማስወገድ ጥረት እየተደረገ ነው።በተለይ የገበያ ችግርን ለመፍታት ከትግራይ የግብርና ትራንስፎርሜሽን ኤጄንሲ ጋር በመተባበር አርሶ አደሮችን በመቀሌ ከተማ ከሚገኙ የአትክልት ነጋዴዎች ጋር የማስተሳሰር ጅምር ተጠናክሮ እንደሚቀጥል ገልፀዋል፡፡በዞኑ  በእርሻ ልማት የተሰማሩ ባለሃብቶችን  ከአርሶአደሩ ጋር በማገናኘትም የአትክልት ምርጥ ዘርና የተባይ መከላከላያ መድሃኒት ተጠቃሚ እንዲሆኑ ጥረት እየተደረገ መሆኑንም አስታውቀዋል።በዞኑ አምስት ወረዳዎች ካለፈው ህዳር ወር እስከ መጋቢት አጋማሽ ድረስ 40 ሺህ ሄክታር መሬት በመስኖ ለምቷል፡፡በመስኖ ከለማው ከዚሁ መሬት ከ2 ነጥብ 4 ሚሊዮን ኩንታል በላይ የጓሮ አትክልት፣ የተለያዩ ሰብሎች፣ ጥራጥሬና የቅመማ ቅመም ምርት ተሰብስቧል፡፡በመስኖ ልማቱ ከ78 ሺህ በላይ አርሶ አደሮች በመሳተፍ ተጠቃሚ በመሆን ላይ እንደሚገኙ ተናግረዋል፡፡(ኢዜአ) 